เบนซ์ลีสซิ่งกดราคาสู้ศึก
ร่วมบ.แม่ชิงส่วนแบ่งรถญี่ปุ่น จับกลุ่มลูกค้าองค์กรต่างชาติ
3 ธ.ค. 2555

ร่วมบ.แม่ชิงส่วนแบ่งรถญี่ปุ่น จับกลุ่มลูกค้าองค์กรต่างชาติ
เบนซ์ลีสซิ่ง ติดเครื่องจับมือบริษัทแม่กดราคาค่าเช่า ขยายฐานองค์กรต่างชาติ ชิงตลาดรถญี่ปุ่น
นายศุภวุฒิ จิรมนัสนาคร กรรมการผู้จัดการ บริษัท เมอร์เซเดสเบนซ์ ลีสซิ่ง (ประเทศไทย) เปิดเผยว่า ในปีหน้าบริษัทจะร่วมกับบริษัทแม่ เมอร์เซเดสเบนซ์ ขยายตลาดรถเช่าใช้ไปยังกลุ่มลูกค้าองค์กรต่างชาติที่ทำงานอยู่ในไทยให้มากขึ้น เป็นการทำตลาดโดยตรงไปยังกลุ่มเป้าหมาย เช่น สมาชิกหอการค้าไทยเยอรมัน ที่มีความคุ้นเคยกับยี่ห้อเบนซ์เป็นอย่างดี เพียงแต่ยังไม่เคยใช้บริการ
“เรามีแผนที่จะทำค่าเช่าใช้รถให้ลดต่ำลงเพื่อให้กลุ่มลูกค้าที่เคยเช่าใช้รถญี่ปุ่นด้วยค่าเช่าที่จำกัดเดือนละ 5-7 หมื่นบาท สามารถเปลี่ยนมาใช้รถเบนซ์ได้ด้วยค่าเช่าที่เท่ากัน ซึ่งยังมีฐานลูกค้าบริษัทจากญี่ปุ่นและยุโรปอีกมากที่เราจะเข้าไปเจาะตลาดโดยตรงได้ และยังเป็นการรองรับกับนักลงทุนต่างชาติที่เข้ามาลงทุนในไทยเพิ่มขึ้น เพื่อใช้เป็นฐานขยายตลาดไปยังภูมิภาคอีกด้วย” นายศุภวุฒิ กล่าว
ทั้งนี้ บริษัทตั้งเป้าเพิ่มสัดส่วนลูกค้าองค์กรในปีหน้าให้ได้ถึง 10% จากปัจจุบันที่มีอยู่เพียง 3% ขณะที่ลูกค้าส่วนใหญ่จะเป็นรายบุคคล บริษัทธุรกิจขนาดกลางและขนาดย่อม (เอสเอ็มอี) ที่ใช้บริการเช่าซื้อรถและต้องการสิทธิเป็นเจ้าของรถเมื่อครบสัญญาเป็นหลัก
นายศุภวุฒิ กล่าวว่า ปัจจุบันบริษัทมีผลิตภัณฑ์ทางการเงินให้ลูกค้าเลือกใช้บริการ 4 แบบ ไม่ว่าจะเป็นแบบเช่าซื้อสำหรับลูกค้าที่ให้ความสำคัญเรื่องของอัตราดอกเบี้ยเป็นหลัก ซึ่งใช้นโยบายอัตราดอกเบี้ยสูงกว่าคู่แข่ง 15-20 สตางค์ เนื่องจากบริษัทเน้นเรื่องบริการเป็นหลัก และปีนี้มีแผนขยายส่วนแบ่งตลาดเช่าซื้อเฉพาะรถเบนซ์ให้มากขึ้นเป็น 70% จากปัจจุบันอยู่ที่ 50% 
นอกจากนี้ ยังมีแบบสตาร์ ชอยส์ สำหรับลูกค้าที่ต้องการความยืดหยุ่นในการผ่อนชำระแบบสมาร์ต ไดรฟ์ สำหรับลูกค้าที่ต้องการเช่าใช้รถระยะยาว โดยไม่ต้องกังวลเรื่องการดูแลรักษารถ ลูกค้าสามารถเปลี่ยนรถใหม่ได้ทุก 34 ปี และยังสิทธิประโยชน์ด้านภาษีอีกด้วย ซึ่งที่ผ่านมาเติบโตถึง 100% ตั้งเป้าภายใน 5-7 ปี จะผลักดันแบบสมาร์ต ไดรฟ์ ให้มีสัดส่วนสินเชื่อ 30-40% โดยในปีหน้ามีแผนขยายไปยังกลุ่มลูกค้ารายย่อยคนรุ่นใหม่ ที่มีรูปแบบการใช้ชีวิตที่เปลี่ยนไปและไม่ต้องการสิทธิความเป็นเจ้าของรถเมื่อครบสัญญา
อย่างไรก็ตาม ยังมีแบบไฟแนนซ์ ลีส เหมาะกับองค์กรที่เน้นเรื่องสิทธิประโยชน์ทางด้านภาษีนิติบุคคลเป็นหลัก ซึ่งปีหน้าจะเน้นทำตลาดกลุ่มนี้ให้มากขึ้น
ทั้งนี้ ในปัจจุบันบริษัทมีฐานลูกค้าอยู่ 1 หมื่นคัน มีสินเชื่ออยู่ 1.3 หมื่นล้านบาท และคาดว่าสิ้นปีนี้จะปล่อยสินเชื่อได้ 1.4 หมื่นล้านบาท และมีกำไรสุทธิใกล้เคียงกับปี 2554 ที่ประมาณ 200 ล้านบาท โดยปีหน้าตั้งเป้าโต 15% เช่นเดียวกับปีนี้